Иск, предявен на 21 септември 2024 г. — Европейска комисия/Португалска република
(Дело C-613/24)
Език на производството: португалски
Страни
Ищец: Европейска комисия (представители: I. Melo Sampaio и N. Ruiz García)
Ответник: Португалска република
Искания на ищеца
да се обяви, че като не е приела всички необходими мерки за изпълнението на решението на Съда от 5 септември 2019 г., Комисия/Португалия (C-290/18, EU:C:2019:669), Португалската република не е изпълнила задълженията си съгласно член 260 ДФЕС, параграф 1.
Португалската република да бъде осъдена да заплати на Европейската комисия еднократна сума от 8 202 816 евро.
в случай, че неизпълнението по първо тире продължава към датата на постановяване на решението, Португалската република да бъде осъдена да заплати на Комисията периодична имуществена санкция от 45 543 евро за всеки ден забава в приемането на необходимите мерки за изпълнението на решението на Съда от 5 септември 2019 г., Комисия/Португалия (C-290/18, EU:C:2019:669).
да се осъди Португалската република да заплати съдебните разноски.
Основания и основни доводи
На 2 октомври 2019 г. Комисията иска от Португалия информация относно приетите мерки за изпълнение на решението, постановено по дело Комисия/Португалия (C-290/18, EU:C:2019:669), в което Съдът обявява, че посочената държава членка не е изпълнила задълженията си съгласно член 4, параграф 4 и член 6, параграф 1 от Директива 92/43/ЕИО на Съвета от 21 май 1992 година1 за опазване на естествените местообитания и на дивата флора и фауна.
Португалия уведомява Комисията, че е създала 61 територии от значение за Общността, посочени във въпросно решение.
Като приема, че тази мярка не е достатъчна за пълното изпълнение на посоченото решение, на 2 декември 2021 г., Комисията изпраща на Португалия официално уведомително писмо.
Като се има предвид, че Португалия все още не е посочила с необходимата точност въпросните 61 специални защитени зони, предмет на посоченото решение (член 4, параграф 4 от Директива) и като не е определила необходимите мерки за защита на тези зони (член 6, параграф 1 от Директивата) на 7 февруари 2024 г. Комисията решава да сезира Съда с настоящия иск.
____________
1 ОВ L 206, 1992 г., стp. 7; Специално издание на български език, 2007 г., глава 15, том 2, стр. 109.